ועדת העבודה, הרווחה והבריאות, כנסת 20, פרוטוקול מספר 399, 2016-12-19 12:30

אלי אלאלוף: היום הישיבה באיחור קל, אני מתנצל, הנושא הקודם גם היה חשוב.

אלי אלאלוף: אנחנו ב-19.12.2016, י"ט בכסלו התשע"ז, השעה 12:45 ואנחנו ממשיכים בנושא של הצעת חוק לתיקון פקודת הרוקחים, לפי הצעה שחבר הכנסת אלאלוף הגיש.

אלי אלאלוף: כפי שאתם יודעים, אנחנו התפזרנו בפעם שעברה אחרי שהיו הרבה מאוד הערות.

אלי אלאלוף: אני חושב שהשתדלנו לתת תשובות לכולם, אבל אני אבקש מהיועצת המשפטית שלנו לתת לכם את זה בתמצית לפני שנעבור לקריאה.

אלי אלאלוף: אם יש עוד הערות אנחנו פה בשביל גם, אם יש צורך, לתקן.

<נירה לאמעי-רכלבסקי: ראשית, נוסח שמונח כרגע בדפים אפרפרים כאלה - - -

אלי אלאלוף: בפרוטוקול אני רוצה לציין שחברת ילדות שלי נמצאת פה, מוניק.

<מוניק בן שושן: כבוד גדול הוא לי.

אלי אלאלוף: בבקשה.

<נירה לאמעי-רכלבסקי: הנוסח שאנחנו דנים בו כעת הוא הנוסח שנמצא על השולחן והוא השתנה מהנוסח הקודם ואני אדבר רק מבחינה מהותית, עדיין לא בנוסח עצמו, בכמה עניינים.

<נירה לאמעי-רכלבסקי: ראשית, הבחינה מבוטלת לפי התיקון הזה במדינת ישראל.

<נירה לאמעי-רכלבסקי: אותו תיקון שהכניסו לפני מספר שנים, כשעשו בחינת רישוי לבוגרי חו"ל ובעקבות זה גם לישראל, בעצם מבוטל כרגע לפי הבקשה של חברי הכנסת.

אלי אלאלוף: אני רוצה לציין שזו בחינה שלא קיימת בתחום של הרופאים, זה היה רק ספציפית לרוקחים.

אלי אלאלוף: אני שמח פה אנחנו מבטלים אותה לבוגרי ישראל על בסיס זה, מאוד חשוב, ש-98%-97% - - -

<קריאה: 100%.

אלי אלאלוף: 100% אפילו עכשיו?

אלי אלאלוף: עוד יותר טוב, מצליחים בבחינה הזאת אז אין שום הצדקה להכביד על הבוגרים.

אלי אלאלוף: זו הזדמנות לברך את בתי הספר שהם מצליחים להכשיר אנשים ברמה כזו.

<נירה לאמעי-רכלבסקי: חשוב לציין שבמקצועות בריאות אחרים יש בחינות רישוי, פיזיותרפיסטים ואחרים, והתיקון הזה הוא מאוד מאוד ספציפי למקצוע הרוקחות.

אלי אלאלוף: ולרופאים.

אלי אלאלוף: אני מציין שגם לרופאים אין - - -

<נירה לאמעי-רכלבסקי: כן, אני מדברת על מקצועות בריאות אחרים, שהם לא רופאים ויש בחינות רישוי.

<נירה לאמעי-רכלבסקי: התיקון כרגע הוא מאוד ספציפי לנושא של הרוקחים לאחר שבאמת היו דיונים בין הוועדות מאחורי הקלעים וזאת כרגע ההחלטה לגבי רוקחים.

אלי אלאלוף: ועוד לציין שזה על פי המלצת ראשי בתי הספר לרוקחות בארץ, כולל בעבר והתלמידים שלא העזו לבקש, אבל אנחנו הפה שלהם.

<איל שורצברג: אני רק מבקש לשאול משהו, להסתנכרן על מה שאת אמרת.

<איל שורצברג: אדם שסיים לימודיו בחו"ל עם אפס ניסיון עדיין יעבור בחינה.

<נירה לאמעי-רכלבסקי: כן, אני מדברת על ההשגות המהותיות.

<נירה לאמעי-רכלבסקי: יחד עם זאת בחינה בדיני רוקחות עדיין מתקיימת, אני מניחה שיוחלט במשרד הבריאות לפי התקנות בתקנות שיובאו על מה יהיה בבחינה כזאת ואיך היא תתקיים, אבל בחינה בדיני רוקחות עדיין תתקיים גם לבוגרי הארץ וגם לבוגרי חו"ל, אני מניחה שתי בחינות שונות, אני לא יודעת.

אלי אלאלוף: לא, לבוגרי הארץ אני לא חושב, כי הם לומדים את זה.

<איל שורצברג: יש קורס בדיני רוקחות.

<איל שורצברג: אני רוצה להבין משהו, נירה, אם אפשר.

<איל שורצברג: בחינה רוקחות כוללת על כלל המרכיבים שלה עבור אנשים שאין להם ניסיון בכלל, בוגרי חו"ל, תתקיים, או שאני מבין לא נכון?

אלי אלאלוף: סליחה, עוד פעם.

<איל שורצברג: עבור בוגרי חו"ל, אנשים שסיימו את חוק הלימודים שלהם בחוץ לארץ עם אפס שנות ניסיון, תתקיים בחינה או לא תתקיים בחינה?

אלי אלאלוף: כן, ודאי, זה ברור.

<איל שורצברג: לא בדיני רוקחות, בחינה.

אלי אלאלוף: בחינה כללית.

אלי אלאלוף: רק אלה שיש להם ניסיון - - -

<נירה לאמעי-רכלבסקי: אנחנו נצטרך להדגיש את זה בנוסח של בחינת רישוי.

<קריאה: אתה צודק שאתה שמת דגש.

אלי אלאלוף: לא, זה ברור.

אלי אלאלוף: אין ויכוח, חבל.

אלי אלאלוף: אם הניסוח לא מתאים נתקן.

אלי אלאלוף: בואו נמשיך הלאה.

אלי אלאלוף: אני מתנצל, לא הצגתי את חברי הכנסת שבאו.

אלי אלאלוף: חברת הכנסת נורית קורן, ד"ר עבדאללה אבו מערוף ומירב בן ארי, וחברת ילדות שלי.

מירב בן ארי: קיבלת פה מקום של כבוד.

<מוניק בן שושן: כן, אני יודעת, ואמרתי שכבוד גדול הוא לי.

נורית קורן: כבוד הוא לנו שאת פה.

<נירה לאמעי-רכלבסקי: אז אני מציינת כאן שני דברים חשובים שכרגע לא השתקפו בצורה ברורה בנוסח, אחד זה קודם כל שהבחינה בדיני רוקחות תהיה רק לבוגרי חו"ל, ומי שמבקש רישיון לעסוק בארץ - - -

אלי אלאלוף: לבוגרי חו"ל ללא ניסיון נדרש.

<נירה לאמעי-רכלבסקי: וללא ניסיון נדרש יידרשו לעבור בחינת רישוי מלאה.

אלי אלאלוף: נכון.

<נירה לאמעי-רכלבסקי: זה מה שמשתמע מהנוסח, אבל אנחנו נדגיש את זה בצורה ברורה.

נורית קורן: אני חושבת שכדאי שזה יהיה כתוב ברור.

<נירה לאמעי-רכלבסקי: כן.

<נירה לאמעי-רכלבסקי: דבר שני, לגבי רוקחים ממה שנקרא מדינות חוץ, אחרי התייעצות עם הוועדה ייקבעו תנאים למתן רישיון.

<נירה לאמעי-רכלבסקי: דבר ראשון, כמובן למי שמגיע עם תואר אקדמי מוכר, שהוכר כדין, יש מערכת של הכרה בתארים האלה במשרד הבריאות.

<נירה לאמעי-רכלבסקי: הוא מוכר בתקנות, אני מפנה לדין, זה יהיה ברור שזה יהיה לפי התקנות.

<נירה לאמעי-רכלבסקי: האנשים האלה יידרשו להראות רישיון או תעודה שנדרשים לעיסוק ברוקחות במדינת חוץ, כמובן עמידה בדיני רוקחות באותה בחינה.

<נירה לאמעי-רכלבסקי: וכאן אנחנו מפצלים לשתי אפשרויות של עיסוק כדין וברמה מקצועית הולמת ברוקחות אחרי קבלת הרישיון במדינת החוץ וזה אומר, אם אדם עסק במשך שלוש שנים לפחות במהלך ארבע השנים שקדמו להגשת הבקשה הם יצטרכו לעסוק ברוקחות בארץ במשך שנה בפיקוח של רוקח מורשה, בעל ניסיון של חמש שנים לפחות ולקבל מאותו מפקח המלצה לקבלת הרישיון והכול להנחת דעתו של המנהל.

<נירה לאמעי-רכלבסקי: אפשרות שנייה זה לאנשים שעסקו במשך פחות משלוש שנים ברוקחות במדינת החוץ, הם יצטרכו לעבור שתי שנות פיקוח כזה, בפיקוח של, אותו דבר, רוקח עם חמש שנות ניסיון.

<מוניק בן שושן: אפשר להעיר משהו?

<מוניק בן שושן: אותם הרוקחים שיעשו את הסטז' הזה, את העיסוק לפני קבלת הרישיון, לא תהיה להם עדיין הכרה של רוקח בארץ, אז עם איזה היתר הם יעבדו?

<מוניק בן שושן: הרי אין להם עוד רישיון וכדי לעבוד בבית מרקחת בארץ צריך רישיון ישראלי.

<איל שורצברג: המסלול הוא כזה, מבקש ממדינת חו"ל שמבקש לחזור לארץ נופל תחת שני קריטריונים, או שלוש פלוס אחד או שתיים פלוס שתיים.

<איל שורצברג: כשהוא מבקש את זה ייבדקו קודם כל הניירות שלו, לראות שהאוניברסיטה היא אוניברסיטה שהיא מוכרת, לאחר מכן הוא יעבור בחינה בחקיקה ואז יוכל להתחיל בתור מתמחה.

אלי אלאלוף: אימון.

<איל שורצברג: לצורך העניין מבחינה חוקית הוא יהיה כמו עוזר רוקח בזמן האימון ורק לאחר שיסיים ויקבל חוות דעת חיובית מאת המנהל שלו שאחראי עליו בתקופה הזאת, בקריטריונים שאנחנו נקבע, הוא יוכל להגיש בקשה לרישיון.

<איל שורצברג: הוא תחת כסות של - - -

<מוניק בן שושן: משהו דומה לאישור רוקח מחוזי שנותנים לבוגרי בתי הספר לרוקחות.

<איל שורצברג: נכון.

<איל שורצברג: מי שעושה סטז' היום במדינת ישראל, חצי שנה סטז' לאחר שהוא סיים את חוק לימודיו או מי שעושה סטז' בוגר חו"ל, הוא נחשב כעוזר רוקח על פי פקודת הרוקחים.

<נירה לאמעי-רכלבסקי: אתה לא צריך שינוי חקיקה בשביל זה באיזה שהוא אופן.

<איל שורצברג: לא, זה בפקודה.

<נירה לאמעי-רכלבסקי: דבר נוסף, חברת הכנסת יוליה מלינובסקי, שאני רואה שהיא לא נמצאת כאן היום, הציעה - - -

אלי אלאלוף: רוחה פה.

<נירה לאמעי-רכלבסקי: רוחה פה, אני מאוד מקווה, כי אם לא היא תצטרך להגיש לי הסתייגות, אבל היא הציעה לי משהו שלא היה ברור אם הוועדה מקבלת אותו או לא.

<נירה לאמעי-רכלבסקי: היא הציעה שאותו רוקח מפקח לא יהיה קרוב משפחה מדרגה ראשונה.

אלי אלאלוף: אנחנו קיבלנו את זה.

<נירה לאמעי-רכלבסקי: אתם קיבלתם את זה.

<נירה לאמעי-רכלבסקי: אז זה לא הסתייגות, אני הכנסתי לנוסח, אבל עדיין הייתי צריכה לקבל את אישורכם.

נורית קורן: לא, זה ממש חשוב.

<נירה לאמעי-רכלבסקי: אז כאן מוגדר קרוב משפחה.

עבדאללה אבו מערוף: את צריכה להצביע משהו?

<נירה לאמעי-רכלבסקי: לא, בסוף אנחנו נצביע על הכול, אני רק מביאה את זה לידיעתכם, שלקחתי את ההגדרה הרחבה של בן זוג, לרבות ידוע בציבור, הורה, הורה של הורה, בן, בת, אח, אחות, גיס, גיסה, דוד, דודה, בן אח, בת אח.

<נירה לאמעי-רכלבסקי: זה הנוסח המורחב.

אלי אלאלוף: מה זה, משפחות מרוקאיות?

נורית קורן: הוא רגיל.

<נירה לאמעי-רכלבסקי: אתה אומר שלאשכנזי זה יהיה מספיק רחוק.

<נירה לאמעי-רכלבסקי: תראו את ההגדרה, זאת ההגדרה המרחיבה שחלה לגבי מינויים בשירות המדינה ועבודה בשירות המדינה וכדומה.

<נירה לאמעי-רכלבסקי: והדבר האחרון זו אותה ועדה מייעצת שבעצם קיימת ופועלת היום במשרד הבריאות.

<נירה לאמעי-רכלבסקי: אני הבאתי אותה מתוך התקנות, שזה מקום צדדי מדי בשבילה אל תוך החוק כאן.

<נירה לאמעי-רכלבסקי: זאת ועדה שהולכת להיות יחסית מרכזית עם כל השינויים שאנחנו מכניסים כעת בפקודה.

<נירה לאמעי-רכלבסקי: אני כרגע מנסחת כאן את מה שקיים במציאות, אני מבינה שיש כמה השגות לגבי ההרכב של הוועדה הזאת.

אלי אלאלוף: כן, נתייחס.

<נירה לאמעי-רכלבסקי: כרגע לפי החוק היא מונה שלושה חברים, רוקח, עובד משרד הבריאות, שהוא יושב ראש הוועדה וזה ראש אגף רוקחות, רוקח, נציג הארגון המייצג את המספר הגדול ביותר של רוקחים ורוקח חבר הסגל האקדמי בבית ספר לרוקחות בישראל.

<נירה לאמעי-רכלבסקי: לוועדה הזאת יהיו סמכויות לייעץ לשר - - -

אלי אלאלוף: אז יש פה הצעות - - -

נורית קורן: אין נציג ציבור בוועדות כאלה?

עבדאללה אבו מערוף: אפשר להבהיר את הנציג השני?

עבדאללה אבו מערוף: מה זה, נציג ארגון הרוקחים של חברים יותר?

<נירה לאמעי-רכלבסקי: מי מכהן היום?

<קריאה: לא, השאלה למה בכלל ההגדרה הזאת.

<נירה לאמעי-רכלבסקי: ההגדרה הזאת זאת הגדרה שמופיעה בפקודה, במספר מקומות בפקודה מופיע ארגון המייצג את המספר הגדול - - -

אלי אלאלוף: בדרך כלל יש יותר מארגון בכל דבר.

<קריאה: ברור, אבל פה יש עניין מאוד ספציפי של אימון רוקחים, אבל אני לא אקח את רשות הדיבור עד שהיושב ראש לא ייתן לי.

אלי אלאלוף: לא, בסדר.

אלי אלאלוף: אתה רוצה להתייחס?

אלי אלאלוף: בבקשה.

מירב בן ארי: אין כזה עומס.

אלי אלאלוף: הם התרגלו לשיטת העבודה.

<קריאה: את הצלחת לחנך אותי באחת הישיבות.

מירב בן ארי: לא, אבל תעיר.

אלי אלאלוף: בבקשה, איל.

<איל שורצברג: אני יכול?

אלי אלאלוף: ממי אתה מבקש אישור?

<איל שורצברג: אני מבקש מכולם אישור, אני כבר לא יודע ממי.

<איל שורצברג: אני מנומס.

אלי אלאלוף: בבקשה.

<איל שורצברג: בישראל, כמו בכל מקום דמוקרטי, יש הרבה ארגונים שכל אחד אומר 'אני הארגון המייצג', היות שכך היה קושי באמת לבוא ולהגיד מי הוא הארגון המייצג ולכן כשקבעו את זה בחקיקה, בתקנות, אמרו שזה יהיה אותו ארגון שיכול להראות שיש לו את הכי הרבה מספר חברים רוקחים.

<איל שורצברג: בעצם יש לנו היום שני ארגונים גדולים שאנחנו יודעים שיש להם הרבה מאוד רוקחים, אחד מהם זה ארגון הרוקחים, שזה בעצם האיגוד של הרוקחים בהסתדרות ויש לנו את אותם רוקחים שהם תחת ארגון אחר שנקרא ארגון הרוקחות.

<איל שורצברג: זה ארגון שנוסד לפני כמעט עוד מעט 20 שנה, אולי קצת פחות, ושם יש הרבה מאוד רוקחים מסקטורים שונים.

<איל שורצברג: בדרך כלל, באופן היסטורי, מי שעבד במוסדות ממשלתיים ומי שעבד בשירותי בריאות כללית, קופת חולים כללית, הלך לנושא של ארגון הרוקחים - - -

<קריאה: איגוד הרוקחים.

<איל שורצברג: איגוד הרוקחים, יש גם צורת ארגון כזה של לאומית.

אלי אלאלוף: במקרה שניהם מהגדולים ביותר?

<איל שורצברג: שניהם הגדולים.

אלי אלאלוף: מה הבעיה לשים את שניהם?

אלי אלאלוף: בואו נשים את שניהם וגמרנו.

אלי אלאלוף: אז במקום שלושה נביא לחמישה.

<איל שורצברג: רגע, שנייה, בבקשה.

<איל שורצברג: מה שאני רוצה לבוא ולהגיד, מה שהחבר שלי פה אומר, הם באים ואומרים 'אנחנו בעלי בתי המרקחת הקטנים', תרשה לי לייצג אותך שתי דקות ותראה, אולי ייצא לך מזה טוב.

<איל שורצברג: בעלי בתי המרקחת הפרטיים, הקטנים יותר, 'אנחנו מבקשים שיהיה לנו סיי בוועדה מהסוג הזה כי אנחנו עובדים בשטח, אנחנו אלה שרואים הכי הרבה את הנושא הזה'.

<איל שורצברג: עכשיו, אנחנו לא נגד זה ואפילו מי שהיום בתוך ארגון הרוקחות מייצג בוועדת המשנה הוא נציג של בית מרקחת קטן, הוא בתוך ארגון הרוקחות.

<קריאה: אחד.

<איל שורצברג: אחד.

<איל שורצברג: רגע, שנייה.

<איל שורצברג: מה שאנחנו מתקשים זה כשבסופו של דבר כשבאים ומנסים לייצר איזה שהיא מערכת מסוימת צריך שיהיה מספר אי זוגי כדי שתהיה הכרעה.

נורית קורן: בסדר, זה לא בעיה.

אלי אלאלוף: בדרך כלל מי שאוהב לדבר זה חברי הכנסת.

אלי אלאלוף: איל, אם שני הארגונים שאתה מציג בפנינו הם הגדולים אז אנחנו נכתוב ששני הארגונים הגדולים יהיו מיוצגים בוועדה פלוס נציג של ציבור, יש לנו חמישה.

נורית קורן: כן, יופי, נהדר.

אלי אלאלוף: מקובל?

<מוניק בן שושן: בדיוק.

אלי אלאלוף: יאללה, תודה, להמשיך.

<קריאה: לא, נשארנו בסוף בחוץ.

<קריאה: לא, לא עשינו פה כלום.

<דוד פפו: אני יכול את רשות הדיבור?

אלי אלאלוף: רגע.

אלי אלאלוף: בבקשה.

אלי אלאלוף: כן, אדוני.

<שמואל קלנג: שמי ד"ר שמוליק קלנג, אני הרוקח הראשי של הכללית ואני רציתי להציע הצעה פרקטית.

<שמואל קלנג: כיוון שמדובר פה באמת בנושא ניהולי מקצועי אני חשבתי שאולי נכון שייכתב פשוט המעסיק הגדול ביותר של רוקחים ולא להיכנס למריבות איזה ארגון יותר גדול.

אלי אלאלוף: אני לא פגשתי את זה.

נורית קורן: ממש לא, גם אני לא.

אלי אלאלוף: אני חייב להגיד, לא פגשתי את זה באף חוק שעשינו, כולל ה - - -

נורית קורן: שהמעסיק הגדול, ממש לא מתאים.

אלי אלאלוף: כן, בבקשה, אדוני.

<דוד פפו: דודו פפו, יושב ראש הסתדרות הרוקחים.

<דוד פפו: תודה רבה.

<דוד פפו: אני רוצה להבהיר פה איזה שהיא נקודה.

<דוד פפו: קודם כל זה מקרה קלאסי שבו הגודל לא קובע, ואני לא אומר את זה בציניות.

<דוד פפו: הנקודה פה היא מאוד מאוד מקצועית, מדובר פה באימון, לא בסטז', מדובר פה בטריינינג, באימון של רוקח שהוא כבר בעל תעודה וחלקם כבר עבדו בבתי מרקחת והם אמורים לעבוד בבית מרקחת.

<דוד פפו: אנחנו הארגון שיש לו 550 בעלי בתי מרקחת, סביר להניח שרוב האימון ייעשה אצלנו.

<דוד פפו: אנחנו מבינים מה זה עבודה בבית מרקחת, אנחנו מבינים מה זה ניפוק.

<דוד פפו: לא שבקופות החולים לא מבינים, אבל סביר להניח שהדברים ייעשו אצלנו.

<דוד פפו: זה נראה לי אבסורד שאם רוב האימון ייעשה אצלנו בסקטור המקצועי שלנו, שאנחנו לא נהיה חברים בוועדה הזאת.

אלי אלאלוף: אבל אמרנו שכן.

<דוד פפו: זה לא היה ברור.

<דוד פפו: הם מדברים על מספרים.

<דוד פפו: אתה יודע, מי שעובר ליד ארגון, עושה לייק, הוא כבר חבר ארגון.

<דוד פפו: יש הבדל גדול.

<נירה לאמעי-רכלבסקי: חשוב לציין שהוועדה הזאת לא מוקמת רק לצורך החוק הזה, הוועדה הזאת קיימת כוועדה מייעצת שיושבת ליד השר כדי לייעץ לו בכל - - -

<דוד פפו: על אחת כמה וכמה.

<נירה לאמעי-רכלבסקי: כמו הכרה בתארים, כמו בכלל פיקוח על רוקחים.

אלי אלאלוף: אני לא הבנתי מה ההסתייגות פה.

<דוד פפו: הם מדברים על גודל, כל מה שאנחנו מבקשים - - -

אלי אלאלוף: מה זה גודל?

אלי אלאלוף: אני לא מבין.

<דוד פפו: הוא אומר המספר הכי גדול.

<איל פלום: אולי אפשר להבהיר.

<איל פלום: יש שלושה ארגונים, יש - - -

<קריאה: יש ארבעה.

<איל פלום: ארבעה, יש ארגון הרוקחות - - -

<מוניק בן שושן: ארגון הרוקחים, לא הרוקחוּת.

<קריאה: לא, יש ארגון הרוקחים, יש ארגון הרוקחות, יש ההסתדרות.

<קריאה: יש מלא.

<איל פלום: יש ארבעה ארגונים, יש ארגון הרוקחוּת, אנחנו מכירים אותו יותר בארגון הרוקחות, יש את ההסתדרות כללית שיש בתוכה אגף של רוקחים שכירים, יש את הסתדרות הרוקחים ענף בתי המרקחת, יש את הארגון של העובדים הלאומיים, שהוא מקביל להסתדרות.

<איל פלום: אלה ארבעת הארגונים.

<איל פלום: אנחנו מבקשים שבמקרה הספציפי הזה, בתוך הוועדה, לא ייפקד מקומה של הסתדרות הרוקחים, ענף בתי המרקחת, מהסיבה הפשוטה שהיא הרלוונטית לעניין.

<איל פלום: גם לעניין המספרים, החוק במדינת ישראל מכיר המון ועדות מייעצות כאלה, יש ועדה מייעצת לנושא החינוך הערבי, היא מונה לא פחות מ-15 חברים, הוועדה המייעצת לבנק ישראל מונה 11 חברים, מועצת ההנדסאים מונה 13.

<נירה לאמעי-רכלבסקי: סליחה, אני חייבת להבהיר, אלה מועצות שמתפעלות גופי ענק, הם דירקטוריונים של חברה פועלת לצורך העניין, זה לא המקום פה, וגם שם יש היום מגמת צמצום.

אלי אלאלוף: אני רוצה להבין מה הדרישה שלכם.

<דוד פפו: שיהיה לנו נציג בוועדה.

אלי אלאלוף: אבל כרגע אמרנו, אתם מספר שתיים מבחינת חברים.

נורית קורן: כן, יהיה לכם נציג.

אלי אלאלוף: אמרנו, למה אתם עכשיו - - -

<קריאה: לא, הם לא.

נורית קורן: למה לא?

נורית קורן: מה אתם רוצים, שקופת חולים כללית תהיה?

<איל שורצברג: אנחנו לא רוצים שום דבר, אנחנו רוצים שיהיה לנו נוח לעבוד ולייעץ לשר ולמנהל באופן שיהיה נכון.

<איל שורצברג: לצורך העניין נקבע ההרכב הזה בתקנות והיה שם באמת נציג אקדמיה, נציג משרד הבריאות, שרואה את הכול, והיה שם נציג של ארגון אחד גדול.

<איל שורצברג: אני רוצה שתי דקות, בבקשה, לדבר על הארגונים השונים וכל אחד את מי הוא מייצג.

<איל שורצברג: ארגון הרוקחות בישראל, במאמר מוסגר, אני גם הייתי חבר בו לפני שהפכתי להיות ראש אגף הרוקחות הפסקתי להיות חבר בו כדי שלא יהיה לי ניגוד אינטרסים.

<איל שורצברג: הוא מייצג היום, על פי האמנה שלהם, את כל הרוקחים בישראל, בלי הבדל דת, מין, גזע, what ever, כל אחד יכול להיות חבר בו בתנאי ששילם את דמי החבר שלו אחת לשנה ויש שם מגוון גדול מאוד של גופים מייצגים.

<איל שורצברג: בהסתדרות, אותה הסתדרות הגדולה, בעיקר פועלים עובדי מדינה, יש עובדי מדינה ויש רוקחים שעובדים בעיקר בשירותי בריאות כללית, למרות שכל אדם באופן עקרוני יכול להצטרף, אבל בשירותי בריאות כללית עיקר הסקטור שפועל, ותקן אותי אם אני אומר לא נכון, זה בקהילה.

<איל שורצברג: זאת אומרת שלבוא - - -

<קריאה: לא.

<קריאה: בתי חולים.

<איל שורצברג: בסדר, אבל הסקטור הגדול הוא עדיין בתי המרקחת בקהילה.

<קריאה: בבתי החולים.

<קריאה: הוא אומר לך בתי חולים ואתה מתקן אותו - - -

<איל שורצברג: אני לא מתקן אותו, אני אומר, יש בתי חולים, אבל עיקר השירות ניתן בקהילה.

<איל שורצברג: אצלם זה בעלי בתי מרקחת והרוקחים השכירים שלהם ובלאומית זה ערב רב של אנשים שלא מצאו את עצמם באחת מההתאגדויות האחרות, כולל עובדי לאומית עצמם.

<איל שורצברג: אנחנו צריכים בסופו של דבר יכולת עבודה ולכן אני חושב שאפשר לבוא ולהגדיל את כמות הארגונים לשני הארגונים הגדולים יותר כדי שנקבל מנעד רחב יותר, אולי זה לא מתאים לחברים פה ממול, אבל אנחנו חושבים שמכיוון שהם יכולים להיות חברים ב - - -

אלי אלאלוף: אני עוד לא הבנתי, מי הארגונים הגדולים ביותר?

<איל שורצברג: אנחנו יודעים את זה מאוד פשוט.

<איל שורצברג: כשאנחנו קיבלנו את כתב המינוי שלנו עבור הוועדה הזאת ובגופים אחרים, מה שהם מבקשים הם מבקשים לראות את מספר החברים חתום על ידי רואה חשבון בדרך כלל ורואים כמה חברים יש בתוך אותו ארגון.

<איל שורצברג: לפי זה אתה יכול לדעת את זה.

אלי אלאלוף: אז מה הבעיה?

<איל שורצברג: אין בעיה, אז בגלל זה - - -

אלי אלאלוף: אז אין בעיה, שני הארגונים הגדולים ביותר.

אלי אלאלוף: אני לא יכול להסביר אחרת.

<דוד פפו: אבל למה הגודל צריך לקבוע?

<דוד פפו: צריך לקבוע העניין.

אלי אלאלוף: חבר'ה, המשפט הזה מאוד אהוב עליי, אבל במקרה הזה הוא לא במקום.

נורית קורן: אדוני היושב ראש - - -

אלי אלאלוף: סליחה, נורית, רק שנייה.

אלי אלאלוף: אני אומר, יש לנו שיטה לבחור נציגי ציבור, זה לפי גודל הארגון.

אלי אלאלוף: אנחנו אומרים רק שני הארגונים הגדולים ביותר וחזקה על משרד הבריאות לקבוע מי הם שני הארגונים.

נורית קורן: אני רק רוצה לשאול שאלה.

נורית קורן: אם שני הארגונים הגדולים יוצא שזה הסתדרות הרוקחים ולאומית, נניח, אז זה יוצא שזה שני מעסיקים מאוד גדולים במדינה, שהם קופות החולים, ובעצם הם מייצגים רוקחים פרטיים, גם לרוקחים הפרטיים צריכה להיות איזה שהיא נציגות.

<נירה לאמעי-רכלבסקי: ארגון מייצג זה לא מעסיק.

נורית קורן: אני חושבת שזה לא נכון.

<איל שורצברג: חברת הכנסת, אני רק רוצה להגיד משהו, אני חושב שכדאי שאנחנו נקרא כולנו את מה כתוב תפקידי הוועדה המייעצת הזאת.

<איל שורצברג: הוועדה המייעצת הזאת אמורה לייעץ בנושאים שהם מקצועיים.

<איל שורצברג: לבוא ולהגיד - - -

נורית קורן: נו, והם לא מקצועיים?

נורית קורן: גם הם מקצועיים.

<איל שורצברג: חלילה, זה לא מה שאמרתי, אבל לבוא ולהגיד שאחרים הם לא מקצועיים זה לא - - -

<דוד פפו: אדוני, שים לב שיש פה שיטה להדרה.

<איל שורצברג: לא, איזה הדרה, די.

<נירה לאמעי-רכלבסקי: ארגון מייצג לא אמור להיות מעסיק.

אלי אלאלוף: מי זה מספר שתיים של הארגונים, לדעתך, אדוני?

<איל שורצברג: היום זה ההסתדרות.

<קריאה: מאיפה אתה יודע?

<איל שורצברג: אני יודע כי הם הגישו לנו עכשיו - - - התחלנו לעשות את הוועדה - - -

אלי אלאלוף: מי זה הראשון?

אלי אלאלוף: זה ההסתדרות?

<איל שורצברג: ארגון הרוקחים בישראל, יש לו כ-1,800-1,900 חברים.

אלי אלאלוף: והוא לא שייך להסתדרות?

<דוד פפו: אדוני, מאיתנו לא ביקשו אף נתון, אז איך הם יודעים?

<איל שורצברג: כי אנחנו יודעים כמה בתי מרקחת - - -

<דוד פפו: לא ביקשת נתון מאיתנו.

<איל שורצברג: אתה יכולת להגיש את זה.

<דוד פפו: אדוני, יש פה מגמה ברורה.

<איל שורצברג: תגיש את הנתונים ובוא נראה.

<דוד פפו: אז איך אתה יודע שהם הכי גדולים אם לא ביקשת ממני?

<איל שורצברג: אז בוא תגיש את הנתונים, אנחנו נשנה את זה.

<איל שורצברג: אם אתה טוען ש - - - לא, אם אתה טוען, יש כאן יושב ראש, הוא מנהל את הדיון והוא יגיד מה - - -

<נירה לאמעי-רכלבסקי: השר ממנה את הוועדה ולפי התקנות הוא אמור - - - אני רוצה רק להסביר שכשאנחנו מפנים בחקיקה לארגון הכוונה היא לארגון שמייצג איזה שהיא גילדה, לא למעסיק.

<נירה לאמעי-רכלבסקי: אז אולי אם צריך לתקן את הפקודה כולה, תסבירו לי, וננסח את זה, נתקן את זה עכשיו, כדי שזה יהיה ברור.

אלי אלאלוף: לא, יש לי - - - אני לא - - -

עבדאללה אבו מערוף: לא, אני גם לא, לא מעסיק.

<נירה לאמעי-רכלבסקי: ודאי שלא, זה לא אמור לכוון למעסיק.

<קריאה: אבל הכללית הוא לא מעסיק.

<דוד פפו: אנחנו לא מדברים על מעסיקים, אנחנו מדברים על מי שעוסק באימון בפועל, הם יהיו בתי המרקחת הפרטיים ולא יכול להיות שידירו אותנו כשזה עצם העניין פה בחוק הזה.

<דוד פפו: אני מדבר עכשיו על החוק הזה.

<איל שורצברג: לא מדירים אתכם.

<מוניק בן שושן: אבל אתם מעסיקים, לא?

<דוד פפו: מה זה שייך?

<דוד פפו: אני מאמן.

אלי אלאלוף: ברשותכם, אנחנו מדברים על אנשי מקצוע בתחום הרוקחות ולא על ידי, לא מעסיק ולא שום דבר אחר.

אלי אלאלוף: אנחנו מדברים על שני הארגונים, ככה עשינו בחוק הווטרינרים בפיקוח על המזון ונעשה כך, אותו דבר פה.

אלי אלאלוף: לכן גם ההחלטה היא בידיים של השר שיקבל את ההמלצות מתוך המשרד שלו ואני בטוח שהמשרד ייתן לו את ההמלצות לפי נתונים שהוא יקבל, בצורה אחראית, על ידי הארגונים.

אלי אלאלוף: מי שיש לו את מספר הרוקחים הגדול ביותר הוא יהיה אחד משני הנציגים בוועדה.

אלי אלאלוף: זהו, גמרנו.

אלי אלאלוף: לא צריך ויכוח.

<נירה לאמעי-רכלבסקי: אם נוצר מספר זוגי אחת השיטות להגיע להכרעה זה לתת שני קולות ליושב ראש.

אלי אלאלוף: ונציג ציבור.

<נירה לאמעי-רכלבסקי: אתה רוצה ארבעה חברים או חמישה?

אלי אלאלוף: חמישה.

עבדאללה אבו מערוף: חמישה, שני הארגונים, השר, אקדמיה וציבור.

<נירה לאמעי-רכלבסקי: אני חייבת לשאול למה נציג ציבור?

<נירה לאמעי-רכלבסקי: לאיזה - - -

נורית קורן: צריך שיהיה לפעמים מייצג את הציבור.

אלי אלאלוף: שהשר ימנה נציג ציבור.

נורית קורן: זה חשוב מאוד.

נורית קורן: ונציג הציבור הזה יהיה מישהו שמבין ברוקחות ואז הוא ייתן את האינפוט של הציבור.

נורית קורן: זה חשוב ביותר.

אלי אלאלוף: חמישה חברים ולפי הפירוט שאמרנו, האחריות למנות את שני הנציגים של מגזר הרוקחים זו אחריות של משרד הבריאות לבחור אותם.

<נירה לאמעי-רכלבסקי: בכל מקרה השר ממנה את הוועדה.

<נירה לאמעי-רכלבסקי: השאלה רק לגבי נציג ציבור, ואני חייבת לשאול, אם אנחנו מוסיפים אותו כדי שיהיה כאן מספר אי זוגי, אז אני לא בטוחה.

<נירה לאמעי-רכלבסקי: אני צריכה לברר איתך, בדרך כלל נציגי ציבור - - -

עבדאללה אבו מערוף: נציג הציבור - - - גם.

<קריאה: לא במקרה הזה.

אלי אלאלוף: לא, אני מציע - - - אני לא מבין למה - - -

נורית קורן: מה הבעיה עם נציג ציבור?

נורית קורן: למה יש בעיה?

נורית קורן: חשוב שיהיה.

<נירה לאמעי-רכלבסקי: אתם רוצים נציג ציבור שיהיה - - - אנחנו צריכים לדעת מה המאפיינים שלו.

<נירה לאמעי-רכלבסקי: נציג ציבור שיהיה רוקח - - -

נורית קורן: נציג ציבור שהוא - - - לא, שתהיה לו הבנה ברוקחות.

אלי אלאלוף: חבר'ה, אני מציע ש - - -

נורית קורן: בעצם נציג ציבור שהשר יבחר אותו.

אלי אלאלוף: אני חושב שזה מאוד פשוט, מי שהוא איש ציבור שהוא קרוב לעולם הרוקחות.

עבדאללה אבו מערוף: כן, מובן.

נורית קורן: בסדר.

אלי אלאלוף: אז יש לנו גם ועדה מייעצת וגמרנו.

<איל פלום: שנציג ה - - -

אלי אלאלוף: לא, אני לא מדבר יותר על ה - - -

<איל פלום: שאף אחד מנציגי הארגונים לא יהיה עובד משרד הבריאות, כי זה מה שהיה במשך הרבה שנים.

<איל שורצברג: אבל יש נציג אחד של משרד הבריאות.

<איל פלום: שנציג הארגונים לא יהיה עובד משרד הבריאות.

<איל פלום: זה מה שקרה הרבה שנים.

<נירה לאמעי-רכלבסקי: אתה אומר את זה, אבל צריך להחליט את זה.

<איל פלום: זה מה שקרה בפועל, הרבה שנים.

<איל שורצברג: אתה לא יכול לעשות את זה.

<איל פלום: איל, יש גבול כמה אתה יכול לתפור את האנשים שהם חברים שלך.

<איל שורצברג: אני לא תופר כאן שום דבר.

<איל פלום: אתה תופר את החברים שלך - - -

אלי אלאלוף: אני מבקש, מדברים בחוק ולא בסגנון כזה.

אלי אלאלוף: אני מבקש, בואו נכבד - - -

<איל פלום: בסוף החוק מתיישם במציאות ואנחנו חיים את זה יותר מ-20 שנה.

<איל פלום: הנציג של הארגון של ההסתדרות במשך הרבה שנים היה עובד משרד הבריאות באגף הרוקחות.

נורית קורן: אז לזה צריך לשים לב.

נורית קורן: צריך שכל אחד יהיה בלתי תלוי.

<איל שורצברג: ואם הוא עובד בבית חולים של ממשלת ישראל?

נורית קורן: זאת הבעיה.

<איל פלום: אז שהוא לא יהיה.

<איל פלום: אתה לא יכול לעשות כזה דבר.

<איל פלום: השר פונה לארגון ואומר 'מנה לי, בבקשה, חבר' והארגון, בהיותו ארגון דמוקרטי, בוחר את הבן אדם ומגיש לשר.

אלי אלאלוף: אני מסכים.

אלי אלאלוף: רק היושב ראש הוא איש משרד הבריאות.

נורית קורן: נכון, ממש חשוב.

<איל שורצברג: אז אנחנו מדירים משם את כל האנשים שעובדים בבתי חולים ממשלתיים ואנחנו - - -

<איל פלום: בסדר.

<איל שורצברג: זה לא בסדר.

אלי אלאלוף: נראה לי שאתם מחפשים איך לסבך את העניין הפשוט.

אלי אלאלוף: אם הוא מועסק על ידי בית חולים, שיהיה מועסק על ידי בית החולים, הוא לא עובד משרד ה - - -

<איל פלום: הוא עובד משרד הבריאות.

אלי אלאלוף: אז אם יש לו תלוש משרד הבריאות הוא לא יהיה בוועדה.

אלי אלאלוף: זהו, שלום על ישראל.

נורית קורן: נכון, נו, מה הבעיה?

<איל שורצברג: אז אני חושב שזו הדרה של אנשים, כמו ש - - -

<קריאה: אבל להגיד ש - - - זה בסדר.

<איל שורצברג: לא אמרתי את זה.

<דוד פפו: אתה רואה איזה מגמתיות.

נורית קורן: רגע, סידרנו את זה, זה לא יהיה ככה.

<מוניק בן שושן: סליחה, איל, הרבה רוקחים שהם עובדי בתי חולים הם חברים בארגון הרוקחים.

אלי אלאלוף: אני רוצה להשתמש בפעם הראשונה.

אלי אלאלוף: אני רואה שכולם משתמשים בפטיש ואני עוד לא יצא לי, אז אחרי שנתיים הגיע הזמן שאני אשתמש.

<איל שורצברג: חבר הכנסת, אני מבקש להגיד משהו אחד.

<איל שורצברג: אני חושב שברגע שיש שני ארגונים שהם יציגים והארגונים הם אלה שבוחרים בסופו של דבר את האנשים שהם שולחים לפי מה שהשר - - - השר לא ממנה שמית, השר בא לארגון ואומר 'מנה לי בן אדם'.

<איל שורצברג: אם יש בן אדם לצורך העניין שאותו יושב ראש ארגון עכשיו הוא רוקח ראשי של תל השומר ורוצים למנות אותו - - -

<דוד פפו: מה זה רוצים?

<דוד פפו: לא ימנו אותו.

<איל שורצברג: אני חושב שזו טעות גדולה מאוד.

<דוד פפו: למה?

<איל שורצברג: מכיוון שהוא איש מקצוע והוועדה הזאת היא ועדה מקצועית שאמורה - - -

<דוד פפו: אבל בכזה ארגון יציג גדול אין הרבה בעל מקצוע?

<איל שורצברג: אם היינו - - -

אלי אלאלוף: איל, ברשותך, תחזור להגדרה שלי, היא מאוד פשוטה, הוא לא יהיה עובד משרד הבריאות.

<איל שורצברג: זו החלטה שהיא שלך.

<נירה לאמעי-רכלבסקי: השאלה אם באמת הכוונה - - -

אלי אלאלוף: זה לא אומר שהוא לא יכול להיות עובד מדינה, הוא יכול להיות מה שאתה רוצה, אבל - - -

נורית קורן: הוא לא כפוף למשרד הבריאות.

<נירה לאמעי-רכלבסקי: אז אפשר להבהיר את זה.

<קריאה: לא עובד במטה משרד הבריאות.

<דוד פפו: אתם לא מבינים שהוא יוצר מצב שהמפקח והמפוקח זה בן אדם אחד?

<דוד פפו: פשוט זו ועדה רק של משרד הבריאות.

<איל שורצברג: זו לא ועדה של משרד הבריאות, היום זה לא ועדה של משרד הבריאות, כי היום הוועדה כבר - - -

נורית קורן: אבל אנחנו החלטנו כבר.

<איל שורצברג: חבר הכנסת אלאלוף, יש היום שלושה חברים בוועדה הזאת, אחד מהם זה אני, השני זה יושב ראש ארגון הרוקחות בישראל, שהוא לא עובד משרד הבריאות והשלישית היא פרופסורית באוניברסיטת בן גוריון.

אלי אלאלוף: למה מבן גוריון ולא מירושלים?

<איל שורצברג: זה מה שהחליט השר למנות.

אלי אלאלוף: אני חבר הנהלת בן גוריון, אז יש לי ניגוד אינטרסים.

<איל שורצברג: גם אני מרצה באוניברסיטה הזאת וזה לא אני.

נורית קורן: אז צריך להחליף מדי פעם נציג אקדמיה.

אלי אלאלוף: אני חושב שנציג האקדמיה, שיבחרו לעצמם.

אלי אלאלוף: אבל אני רוצה לסכם את הנקודה.

אלי אלאלוף: המועצה מורכבת מחמישה נציגים, היושב ראש הוא ראש מערך הרוקחות במשרד הבריאות, שני נציגי ארגונים, נציג האקדמיה, שיבחרו אותו - - -

<איל שורצברג: יש עכשיו מינוי שלו, הוא ממונה.

<קריאה: לחמש השנים הקרובות.

אלי אלאלוף: יופי, אז בשעה טובה.

<נירה לאמעי-רכלבסקי: השאלה אם אנחנו רוצים שנציג הציבור, השארתם אותי בבעיה של ניסוח ואני לא רוצה לקחת לעצמי סמכות שאני לא בטוחה שניתנה לי.

<נירה לאמעי-רכלבסקי: כשאנחנו ממנים בדרך כלל נציגי ציבור זה בחוקים עם אינטרסים רחבים והרבה פעמים נציגי הציבור הם אנשים עם השכלה מסוימת.

<נירה לאמעי-רכלבסקי: אנחנו מגדירים - - -

אלי אלאלוף: אם היה שואל אותי עכשיו השר הייתי רוצה שלפחות אחד מהחמישה יהיה ערבי.

אלי אלאלוף: חבר'ה, יש היום 40% רוקחים ערבים, כדאי שיהיה.

אלי אלאלוף: אז אם כבר.

<נירה לאמעי-רכלבסקי: אנחנו יכולים לציין את זה, אגב.

אלי אלאלוף: לא, אני לא רוצה לציין את זה, כי אני סומך על - - -

נורית קורן: לא, אחר כך יהיה בלגן.

אלי אלאלוף: יש כאלה ש - - -

<נירה לאמעי-רכלבסקי: אבל אותו אדם, סליחה שאני מתעקשת - - -

נורית קורן: עוד דבר, אם ממנים אותם לחמש שנים, זה זמן ארוך מדי.

נורית קורן: מינוי של חמש שנים לוועדה זה הרבה זמן.

<איל שורצברג: המינוי כרגע הוא לחמש שנים.

נורית קורן: הרבה זמן, לטעמי, אני אגיד לכם גם למה.

נורית קורן: כי אם יש בעיה ואתם רואים שיש ניגוד עניינים בפנים ואי אפשר תמיד לפזר - - -

אלי אלאלוף: אז אפשר לשחרר.

עבדאללה אבו מערוף: חמש שנים זה טוב, לפעמים - - -

<איל שורצברג: גם צריך ללמוד את זה, זה לא משהו שתוך - - -

נורית קורן: לא, זה ועדה מייעצת.

נורית קורן: זה לא קשור ללימודים.

<איל שורצברג: תכתבי נציג ציבור שהוא רוקח וזה יפתור לך את כל הבעיה.

נורית קורן: לא רוקח, צריכה להיות לו הבנה ברוקחות.

<איל שורצברג: אז למה את רוצה שם נציג ציבור.

<נירה לאמעי-רכלבסקי: אבל הבנה ברוקחות זה מי שלמד או לא למד.

<נירה לאמעי-רכלבסקי: אנחנו צריכים לדעת מה אנחנו רוצים שהאדם הזה, איזה פרספקטיבה הוא יביא לוועדה.

<נירה לאמעי-רכלבסקי: חוץ מפרספקטיבה של משרד הבריאות, מעסיק ואקדמיה, איזה פרספקטיבה אנחנו רוצים, של ציבור החולים, של ציבור הרוקחים, של - - -

נורית קורן: של ציבור החולים הייתי הולכת.

<איל שורצברג: אבל זה לא קשור לתפקידי הוועדה.

<נירה לאמעי-רכלבסקי: כי זאת ועדה שיושבת להחליט על רישוי רוקחים, על בחינות אקדמיות.

<קריאה: סגל אקדמי בכיר.

<נירה לאמעי-רכלבסקי: סגל אקדמי בכיר כבר יש לי , נציג אקדמיה.

אלי אלאלוף: יש לי בקשה.

<נירה לאמעי-רכלבסקי: זה טיפה פחות מסתדר לי, אני חייבת להגיד, ואני הכי בעד הציבור.

אלי אלאלוף: מה לא מסתדר?

<נירה לאמעי-רכלבסקי: אנחנו לא רוצים להגיש סתם אדם שיהיה עוד קול בוועדה, אנחנו רוצים להביא אדם שיביא איתו פרספקטיבה מאוד מסוימת.

אלי אלאלוף: דווקא הוא צריך להביא פרספקטיבה - - -

<קריאה: יושב ראש ארגון הצרכנים, צב"י, צרכני בריאות ישראל.

אלי אלאלוף: סליחה, אתה מפריע ליושב ראש, בינתיים אני מכבד כל אחד שמדבר, גם אותי צריכים לכבד.

אלי אלאלוף: אז אני שוב חוזר, דווקא האיש הזה לא צריך להיות מעולם הרוקחות, בוודאי לא רוקח, זה צריך להיות אדם עם ראייה כוללת שיסתכל על העולם ובלי רוקחים אפילו.

<נירה לאמעי-רכלבסקי: כי זאת ועדה שקובעת הכרה בתארים ורישוי ואנחנו - - -

אלי אלאלוף: אוקיי, אז יש ארבעה אחרים, הם יוכלו לספק לו את הידע והוא יהיה הראש שיכול - - -

נורית קורן: הראש שלא מוטה.

אלי אלאלוף: אני בעד לתת את זה בהגדרה רחבה.

<נירה לאמעי-רכלבסקי: מישהו שנשא בתפקיד ניהולי בתחום הרוקחות?

אלי אלאלוף: לא.

<דוד פפו: הוא אומר לך בפירוש לא.

אלי אלאלוף: את לא מבינה שזה ממש לא.

<נירה לאמעי-רכלבסקי: לא, רוקח, אני מבינה שלא.

אלי אלאלוף: את רוצה פילוסוף לקאנט?

אלי אלאלוף: תמני אותו.

אלי אלאלוף: אדם עם ראש פתוח.

אלי אלאלוף: השר יקבע.

אלי אלאלוף: מה יש אם הוא ימנה רב, או ימנה ערבי או ימנה מה שהוא רוצה.

מירב בן ארי: אולי איזה חסיד?

אלי אלאלוף: מה שהוא רוצה.

מירב בן ארי: יכול לתת פרספקטיבה אחרת.

אלי אלאלוף: אני מבקש, את רוצה לקרוא לנו את החוק?

<נירה לאמעי-רכלבסקי: כן, כמובן תחת - - -

אלי אלאלוף: ואני הזכרתי שבשיחה שלי עם זחאלקה, הוא ביקש ארבע שנים, אבל אחר כך הסכמנו, בהשתתפות של פרופ' ריאד, סיכמנו על שתיים שתיים או אחת שלוש.

אלי אלאלוף: בבקשה.

<מוניק בן שושן: יש לי משהו לשאול.

<מוניק בן שושן: אני לא יודעת אם כבר דיברתם על זה, אבל היות שלא הייתי בפעמים הקודמות, בהצעה לחוק יש מילה שבעיניי לא אומרת הרבה וכשזה מעורפל זה - - -

אלי אלאלוף: תגידי.

<מוניק בן שושן: אז זה ככה, בסעיף הראשון, (ג)(2), 'פטור כאמור בפסקה (1) יינתן בין השאר - - -

<נירה לאמעי-רכלבסקי: אנחנו כבר לא בנוסח הזה.

<נירה לאמעי-רכלבסקי: הנוסח הזה כבר לא רלוונטי מכיוון שבחינת הרישוי התבטלה באופן עקרוני - - -

אלי אלאלוף: אז בואו נקשיב לנוסח.

<נירה לאמעי-רכלבסקי: הנוסח שאני אקריא עכשיו הוא כמובן תחת שתי ההסתייגויות במובן הרחב שציינתי בתחילת הדיון, שזה אומר שאנחנו נוסיף לנוסח סעיף לפיו בחינת הרישוי, שיהיה ברור, כן תתקיים לבוגרי חו"ל שאין להם את הניסיון הנדרש פה ושהבחינה בדיני רוקחות תהיה רק לבוגרי חו"ל ולא לבוגרי ישראל.

<איל שורצברג: וגם הבחינה של בוגרי חו"ל שאין להם ניסיון, אין בחינה לבוגרי ישראל.

<איל שורצברג: זאת אומרת בוגרי ישראל לא עוברים בחינה.

<נירה לאמעי-רכלבסקי: לא, זה ברור.

<איל שורצברג: אני רק רציתי לחדד את זה.

<נירה לאמעי-רכלבסקי: זה ברור, זה יצוין בכל מקרה בסעיף של רישוי חוקרים ממדינת חוץ.

<נירה לאמעי-רכלבסקי: אז אני מקריאה את הנוסח.

אלי אלאלוף: אנחנו מטילים על אנשי האקדמיה להודיע לתלמידים שלהם - - -

<קריאה: כן, ישמחו מאוד.

<קריאה: אושר גדול.

<נירה לאמעי-רכלבסקי: כל מה שאני מקריאה כרגע כפוף לאותן שתי הסתייגויות שציינתי כרגע, כלומר הם יצטרכו לשנות גם בנוסח לגבי סעיפים אחרים מה שאנחנו נשנה.

<נירה לאמעי-רכלבסקי: חוק לתיקון פקודת הרוקחים (מספר - - - אנחנו עוד נראה.

אלי אלאלוף: בינתיים 25, לא?

<מוניק בן שושן: לא, 26, כי 25 היה קודם.

<נירה לאמעי-רכלבסקי: אני הוצאתי את זה ברגע האחרון.

<נירה לאמעי-רכלבסקי: אולי מישהו כבר שינה.

<נירה לאמעי-רכלבסקי: תיקון פקודת הרוקחים.

<נירה לאמעי-רכלבסקי: 1.

<נירה לאמעי-רכלבסקי: בפקודת הרוקחים (נוסח חדש), התשמ"א-1981 (להלן – הפקודה), בסעיף 3, במקום "בחינת רישוי" יבוא "בחינה בדיני רוקחות"; בסעיף 4, במקום "בחינת הרישוי" יבוא "הבחינה בדיני רוקחות"; אחרי סעיף 5, יבוא – "רישוי רוקחים ממדינת חוץ.

<נירה לאמעי-רכלבסקי: 5א.

<נירה לאמעי-רכלבסקי: שר הבריאות, לאחר התייעצות עם הוועדה המייעצת שמונתה לפי סעיף 5ב ובאישור ועדת העבודה, הרווחה והבריאות של הכנסת, יקבע תנאים למתן רישיון למבקש שהוא בעל תואר אקדמי ברוקחות ממדינת חוץ שהוכר כדין שהתקיימו בו כל אלה: הוא בעל רישיון או תעודה הנדרשים לעיסוק ברוקחות במדינת חוץ; הוא עמד בבחינה שעניינה דיני רוקחות, כפי שקבע המנהל; הוא עסק כדין וברמה מקצועית הולמת ברוקחות לאחר קבלת הרישיון או התעודה במשך שלוש שנים לפחות, במהלך ארבע השנים שקדמו למועד הגשת הבקשה; הוא עסק ברוקחות בישראל במשך שנה בפיקוח רוקח מורשה שהוא בעל ניסיון ברוקחות של חמש שנים לפחות בישראל ואשר המליץ עליו לקבלת רישיון, והכול להנחת דעתו של המנהל; ואולם לא ייחשב לצורך סעיף זה עיסוק כאמור בפיקוח רוקח שהוא קרוב משפחה של המבקש.

<נירה לאמעי-רכלבסקי: בסעיף זה "קרוב משפחה" – בן זוג, לרבות ידוע בציבור, הורה, הורה הרבה, בן, בת, אח, אחות, גיס, גיסה, דוד, דודה, בן אח, בת אח, בן אחות, בת אחות, חותן, חותנת, חם, חמות, חתן, כלה, נכד או נכדה, לרבות קרבת משפחה שנוצרה עקב אימוץ או קרבת משפחה חורגת.

<נירה לאמעי-רכלבסקי: על אף האמור בפסקאות (3) ו-(4), עסק המבקש ברוקחות כאמור בפסקה (3) במשך פחות משלוש שנים, יחולו עליו הוראות פסקה (4) לגבי שתי שנות עבודה בפיקוח.

<נירה לאמעי-רכלבסקי: ועדה מייעצת.

<נירה לאמעי-רכלבסקי: 5ב.

<נירה לאמעי-רכלבסקי: שר הבריאות ימנה ועדה מייעצת לעניין רישוי רוקחים ועוזרי רוקחים ובה חמישה חברים והם: רוקח עובד משרד הבריאות, הוא יהיה יושב ראש הוועדה, שני רוקחים נציגי הארגונים המייצגים את המספר הגדול ביותר של רוקחים, רוקח חבר הסגל האקדמי ב בית ספר לרוקחות בישראל ונציג ציבור.

<נירה לאמעי-רכלבסקי: כאן אני אמצא ניסוח שיתאים לרוח הדברים.

<נירה לאמעי-רכלבסקי: כמו כן ימנה השר לכל חבר ממלא מקום.

<איל פלום: צריך להגדיר פה שלמעט יושב הראש אף אחד מהנציגים לא יהיה עובד משרד הבריאות.

<נירה לאמעי-רכלבסקי: אני אוסיף את זה בסוף.

נורית קורן: בסוף איך תוסיפי את זה?

נורית קורן: פחות או יותר?

<נירה לאמעי-רכלבסקי: 'הנציגים לא יהיה עובדי משרד הבריאות'.

<נירה לאמעי-רכלבסקי: המנהל רשאי להשתתף בכל ישיבות הוועדה המייעצת.

<נירה לאמעי-רכלבסקי: הוועדה המייעצת תייעץ לשר הבריאות או למנהל, בין השאר בנושאים אלה: הכרה בתארים שנתנו מוסדות להשכלה גבוהה בחוץ לארץ; פיקוח על רוקחים; פטור מבחינות רישוי.

<נירה לאמעי-רכלבסקי: הוועדה המייעצת תקבע את סדרי עבודתה.

<נירה לאמעי-רכלבסקי: תקופת כהונתו של חבר הוועדה המייעצת תהיה חמש שנים מיום מינויו, וניתן לשוב ולמנותו לתקופת כהונה אחת נוספת; חבר הוועדה שתקופת כהונתו תמה יוסיף לכהן בתפקידו עד למינוי חבר ועדה אחר במקומו".

<נירה לאמעי-רכלבסקי: וכאן אני אוסיף ב-(ו) או במקום אחר שחברי הוועדה, נציגי הארגונים - - -

<איל פלום: למעט היושב ראש, חברי הוועדה לא - - -

<נירה לאמעי-רכלבסקי: - - - לא יהיו עובדי משרד הבריאות.

עבדאללה אבו מערוף: רק היושב ראש.

<איל פלום: למעט היושב ראש אף אחד לא יהיה עובד משרד הבריאות.

<איל פלום: חברי הוועדה, למעט היושב ראש, לא יהיו עובדי משרד הבריאות.

<נירה לאמעי-רכלבסקי: אני לא רואה איך נציגי האקדמיה - - - דיברנו על הארגונים.

אלי אלאלוף: גם הם לא.

אלי אלאלוף: גם זה וגם זה.

<קריאה: אבל הכי פשוט, 'למעט היו"ר'.

<נירה לאמעי-רכלבסקי: תקנות ראשונות.

<נירה לאמעי-רכלבסקי: 2.

<נירה לאמעי-רכלבסקי: תקנות ראשונות לפי סעיף 5א לפקודה, כנוסחו בסעיף 1 לחוק זה - - - כאן, איל, התקנות זה לא רק לפי סעיף 5א, אני צריכה לראות עם השינויים מה התקנות, אבל בעיקרון אנחנו קובעים שהתקנות יובאו בתוך חודש.

מירב בן ארי: תספיק?

אלי אלאלוף: אתה לא תהיה פה, מה אכפת לך?

<קריאה: ברור שאני אהיה פה, ואם אני לא אהיה פה זה אצלי, אז - - -

עבדאללה אבו מערוף: כמה אתה רוצה?

עבדאללה אבו מערוף: כמה מתאים לך?

נורית קורן: כמה, 30 יום?

<קריאה: 60 יום תעשו.

אלי אלאלוף: בתנאי שאתה נשאר פה.

<נירה לאמעי-רכלבסקי: תקנות ראשונות לפי חוק זה יובאו לאישור ועדת העבודה, הרווחה והבריאות של הכנסת בתוך 60 ימים מיום פרסומו של חוק זה.

<מוניק בן שושן: אפשר לקבל הבהרה?

נורית קורן: שלפחות משהו יהיה רשום על השם שלך, תסיים אותו עד הסוף.

<מוניק בן שושן: מאוד חשוב לי להבין, כשמדברים על הכרה בתארים שנתנו מוסדות להשכלה גבוהה בחוץ לארץ, שזה תואר אקדמי.

נורית קורן: ברור.

<מוניק בן שושן: האם זה ברור?

אלי אלאלוף: זה ברור.

<מוניק בן שושן: זה מובן מאליו.

<מוניק בן שושן: אוקיי.

<מוניק בן שושן: דבר שני, פיקוח על רוקחים, מה הכוונה?

<מוניק בן שושן: שהוועדה תייעץ בענייני פיקוח על ה - - -

<איל שורצברג: למשל אם יהיה שם מישהו שיצטרכו לפקח עליו לתקופה יותר ארוכה.

<מוניק בן שושן: אותם הרוקחים?

<מוניק בן שושן: המבקשים?

<איל שורצברג: לא הכוונה לפיקוח בשטח, אנחנו מפקחים על המוסדות ובתוך המוסדות יש רוקחים, אז אנחנו מפקחים על רוקחים, פה הכוונה למישהו שזה קשור אל הוועדה הזאת.

<מוניק בן שושן: פיקוח על מבקשי הרישיון.

<מוניק בן שושן: פיקוח על המועמדים לקבלת - - -

<נירה לאמעי-רכלבסקי: זה מה שמופיע בתקנות של ה - - - זה לקוח מתקנות שכבר קיימות שמשרד הבריאות כבר פועל לפיהן.

<נירה לאמעי-רכלבסקי: אני לא רוצה כאן להוציא את האיזון.

אלי אלאלוף: בתקנות יש את זה?

<איל שורצברג: כן, יש את זה כבר.

אלי אלאלוף: ברשותכם, רק מי שמותר לו יצביע.

אלי אלאלוף: אז מי בעד?

אלי אלאלוף: מי נגד?

אלי אלאלוף: תודה.

אלי אלאלוף: בעד – רוב

אלי אלאלוף: הצעת חוק לתיקון פקודת הרוקחים (מס' 25) (פטור מבחינת רישוי), התשע"ז-2016, נתקבלה.

נורית קורן: אני רוצה רשות דיבור, בבקשה.

אלי אלאלוף: רשות דיבור לנורית, בבקשה.

נורית קורן: אני רוצה רשות דיבור במליאה וגם רשות דיבור עכשיו.

אלי אלאלוף: במקום היושב ראש?

נורית קורן: לא, אחריך.

נורית קורן: אז קודם כל אנחנו מסיימים עכשיו את ההכנה לקריאה שנייה ושלישית ואדוני היושב ראש, אני רוצה לברך אותך על החוק החשוב ביותר ואני מקווה שאנחנו נביא לציון גואל בנושא הזה של כל העולים והלומדים בחו"ל שסוף סוף יוכלו - - -

אלי אלאלוף: והתושבים החוזרים.

נורית קורן: כן, שיוכלו סוף סוף לעבוד בארץ ושנקל עליהם ולא נפריד בין המשפחות, מה שקרה עד עכשיו.

נורית קורן: תודה רבה.

אלי אלאלוף: אז תארו לכם מה זה העולם, כמה הוא נפלא.

אלי אלאלוף: עולה חדשה, שלמדה רוקחות משתתפת בדיון.

נורית קורן: נכון, יפה.

אלי אלאלוף: כן, דודו.

<דוד פפו: אפשר לברך?

אלי אלאלוף: בבקשה.

<דוד פפו: אני באמת רוצה לברך ולחזור על הדברים של חברת הכנסת נורית קורן.

<דוד פפו: אנחנו לכל אורך הדרך ראינו חשיבות גדולה בחוק הזה.

<דוד פפו: אני שמח שהצלחנו להביא לידי בשלות של החוק הזה, אני מברך אותך, אדוני חבר הכנסת אלאלוף, ואני מברך גם את חברת הכנסת נורית קורן, ד"ר עבדאללה אבו מערוף, שלא החמיץ אף ישיבה, אני מודה לכם בשמי ובשם הסתדרות הרוקחים ובשם הרוקחים שנכנסו למקצוע.

<דוד פפו: תודה רבה.

עבדאללה אבו מערוף: בהצלחה.

אלי אלאלוף: כן, בבקשה.

<רון כהן: אני גם רוצה להשתתף בברכות, תודה רבה, במיוחד בשם הסטודנטים שלא פה היום, הם ישמחו מאוד ותודה רבה על המאמץ.

אלי אלאלוף: הישיבה נעולה, תודה רבה לכולם.